
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 septembrie 2014

	Nr.
	4c-7/189


R A P O R T

asupra propunerii legislative pentru completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 205/2014 din 14 aprilie 2014, cu dezbaterea pe fond, în procedură obişnuită, a propunerii legislative pentru completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1554/23.12.2013)

· avizul negativ al Consiliului Economic şi Social (nr.3822/20.12.2013)
· avizul favorabil al Comisiei juridice, de disciplină şi imunităţi 
(nr.4c-11/462/23.04.2014)

· avizul negativ al Comisiei pentru buget, finanţe şi bănci 
(nr.4c-2/247/06.05.2014)

· avizul negativ al Comisiei pentru administraţie publică şi amenajarea teritoriului (nr.4c-6/145/27.05.2014)

· punctul de vedere, negativ, al Guvernului (nr.227/07.02.2014).

Propunerea legislativă are ca obiect de reglementare completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, cu două noi articole, art.771 şi art.772, în sensul subvenţionării cheltuielilor cu forţa de muncă efectuate în cadrul realizării unor programe care au drept scop ocuparea temporară a forţei de muncă din rândul şomerilor, pentru executarea de lucrări şi activităţi de interes pentru comunităţile locale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 26 august 2014 şi-au înregistrat prezenţa 20 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (3 voturi împotrivă şi o abţinere).

Propunerea legislativă a fost respinsă de Senat în şedinţa din 8 aprilie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

- se instituie măsuri de natura ajutorului de minimis. Prin programele la care se face referire în art.771 ar fi fost necesar să se instituie scheme de ajutor de minimis, care trebuie să conţină criteriile şi condiţiile de eligibilitate prevăzute de legislaţia comunitară referitoare la ajutoarele de minimis;
- pentru asigurarea şi menţinerea disciplinei fiscal-bugetare, evaluarea impactului cheltuielilor şi gestionarea eficientă a finanţelor publice pentru a servi interesul public pe termen lung, a fost reglementat modul de elaborare a iniţiativelor legislative a căror adoptare atrage majorarea cheltuielilor bugetare. Astfel, potrivit prevederilor Legii responsabilităţii fiscal-bugetare nr.69/2010, iniţiatorii au obligaţia să prezinte o fişă financiară, însoţită de ipotezele şi metodologia de calcul utilizată, precum şi o declaraţie conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară şi cu legea bugetară anuală; în acest sens, iniţiatorii nu precizează sursele financiare necesare aplicării măsurii propuse, încălcând astfel şi dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.


PREŞEDINTE,



SECRETAR,


Florin Iordache



Mihăiţă Găină

Întocmit,

Consilier parlamentar Lidia Vlădescu

